
Tisztelt Képviselő-testület!

Tárgy:
Javaslat a veszélyhelyzettel összefüggő átmeneti szabályokról szóló 2021. évi XCIX. törvény hatálybalépéséről szóló 2021. évi CXV. törvény rendelkezései miatt szükséges, egyes önkormányzati rendeletek módosítására

I. Előzmények

A veszélyhelyzet ideje alatt az állami és önkormányzati bérleti szerződésekre vonatkozó eltérő szabályokról szóló 609/2020. (XII. 18.) Korm. rendelet (a továbbiakban: Korm. rendelet) 1. § (2) bekezdése szerint

„(2) A veszélyhelyzet megszűnését követő kilencvenedik napig a nemzeti vagyonról szóló törvény rendelkezéseitől eltérően az állam vagy helyi önkormányzat tulajdonában lévő lakás tekintetében fennálló lakásbérleti szerződés, illetve az állami vagy önkormányzati tulajdonú helyiség tekintetében fennálló bérleti szerződés tartalma nem módosítható úgy, hogy az a bérleti díj megemelését eredményezze.”

A Korm. rendelet idézett szabálya miatt a Budapest Főváros XIV. Kerület Zugló Önkormányzata tulajdonában álló lakások lakbérének megállapításáról szóló 45/2020. (XII. 18.) önkormányzati rendelet (a továbbiakban: Rendelet) és a Budapest Főváros XIV. Kerület Zugló Önkormányzata tulajdonában álló lakások bérletének szabályozásáról szóló 44/2020. (XII. 18.) önkormányzati rendelet (a továbbiakban: Ör.) a veszélyhelyzet megszűnéséhez kötötte a Korm. rendelet hatályba lépését megelőzően kötött bérleti szerződések esetében a bérleti díj megemelését eredményező szerződésmódosításokat.

A veszélyhelyzettel összefüggő átmeneti szabályokról szóló 2021. évi XCIX. törvény hatálybalépéséről szóló 2021. évi CXV. törvény (a továbbiakban: Hatályba léptető törvény) 4. § 24. pontja a korábbi, a Korm. rendeletben megállapított tilalmat annyiban módosította, hogy konkrét időpontig, 2022. december 31. napjáig terjedően kizárta a bérleti díj emelésnek lehetőségét.


II. Vélemények

Figyelemmel a Hatályba léptető törvényben foglaltakra, mind az Ör., mint pedig a Rendelet módosítása szükséges.
A jogalkotásról szóló 2010. évi CXXX. törvény 17. §-a alapján a rendeletmódosítások várható hatásai a következők: 
- Társadalmi, gazdasági, költségvetési hatások: az önkormányzat 2022. évi bevételei csökkenek 
 Környezeti és egészségi következményei: a rendeletek módosításának környezeti és egészségügyi hatása nincs.
 Adminisztratív terheket befolyásoló hatása: a rendeletek módosításának adminisztrációs többlet terhe nincs.
 A jogszabály megalkotásának szükségessége és a jogalkotás elmaradásának várható következményei: a rendeletek módosítása szükséges a 2021. évi CXV. törvény kötelező rendelkezései miatt.

Főmérnökség/Lakáshasznosítási Osztály véleménye: Észrevételt nem tesz.
Gazdasági Főosztály véleménye: Észrevételt nem tesz.
Jogi Főosztály véleménye: Az előterjesztésben közölt adatok, és egyéb információk alapján az előterjesztéshez jogi észrevételt nem tesz.
Jegyző törvényességi véleménye: Észrevételt nem tesz.
III. Bizottsági vélemények
Az előterjesztést a Jogi és Ügyrendi Bizottság és a Pénzügyi és Költségvetési Bizottság tárgyalja.
IV. Döntési javaslat

A rendeletalkotás a Magyarország helyi önkormányzatairól szóló 2011. évi CLXXXIX. törvény 50. §-a és a 42. § 1. pontja alapján minősített szótöbbséget igényel.

Budapest, 2021. november 26.


									Horváth Csaba 
									   polgármester

Az előterjesztés mellékletei:
1. sz. melléklet: rendelettervezet szövege
2. sz. melléklet: rendelettervezet indokolása

Az előterjesztést készítette: 
Jogi Főosztály

